text: Tæppehandler begejstret efter Obama-møde
  28 september 2018 kl. 13.49
  René Flohr Krog Pedersen betalte 17.500 kroner for at komme helt tæt på Barack Obama. En udgift, der var det hele værd.
  - Det er noget af det højeste, jeg har prøvet. Det er vildt!
  Sådan lød reaktionen fra tæppehandleren René Flohr Krog Pedersen efter sit personlige møde med USA’s 44. præsident, Barack Obama.
  Han havde betalt 17.500 kroner for en VIP-billet til Obama-arrangementet. En billet, der gav ham adgang til et håndtryk fra og billede med eks-præsidenten.
  René Flohr Krog Pedersen, VIP-deltager til 'A Conversation with President Barack Obama': "Det var fantastisk, man ryster jo helt bagefter."
  Forinden mødet
  TV SYD fangede også René inden mødet, hvor nerverne sad uden på tøjet.
  - Jeg har været spændt. Jeg har glædet mig til det, lige fra jeg stod op i morges, fortalte René, da han ankommer til arrangementet.
  Forventningerne var også i vejret, inden han fandt sin plads til selve arrangementet:
  - Den inspiration, den energi han har, den måde han kan snakke med folk på, det kan helt sikkert bruges fremadrettet, siger René om Obama.
  
  Billedet skal pynte i bedste tæppehandler-stil
  Obama rejste sig fra Høvdingestolen efter én time foran de 680 inviterede gæster. Og så blev det tid for René til at hilse på æresgæsten.
  - Det var fantastisk, man ryster jo helt bagefter. At få lov til at give ham hånden, og han holdt om en, da man tog billedet. Det var fantastisk, fortæller René efter Obama-mødet.
  René har tidligere fortalt til TV SYD, at billedet skal printes på et tæppe og hænges op – den idé holder han fast i.
  - Jeg tror det vil komme til at pynte rigtig godt på væggen, fortæller han.
  
  